اے کِسّہ وانگی اِنت
ہنگلاج مُلّا ءِ بیٹ ءِ بانُک فرزانہ بلوچ ءِ زِند ماں پُہل ءِ سرات ءَ
نبشتہ : اسحاق خاموشؔ
عکس: کمانچر بلوچ
زُہیر بلوچ
روزی گبریلے
17 اگست 2019 ءَ من گُلزار گچکی، کمانچر بلوچ، وفا بلوچ ءُ زُہیر بلوچ کہ کراچی ءُ حبّ ءَ چہ سر گپتگ اتیں ، دوازدہ بج ءَ کہ ما ہنگول کؤر ءَ کلمتیانی کبرانی کِرّا سر بُوتیں واجہ گُلزار گچکی ءَ گاڑی چپّی نیمگ ءَ تاب دات۔ ہمے کبر کہ نانی مندر ہنگلاج ءِ دَگّ ءِ دیم پہ دیمی نیمگ ءَ یک جُمپے ءِ سرا اَنت۔ ہمے جُمپ ءِ بُن ءَ یک مزنیں بورڈے جتَگ ءُ آئی ءِ سرا نبشتہ اِنت ” فاتح ِ سِندھ محمد بن قاسم کے سپاہیوں کی قبریں 712ء“بلئے لہتے مردُمانی گُشگ اِنت کہ اسل ءَ اے بلوچ بُوتگ اَنت ءُ اِشانی سْیادی چہ کلمتی ٹکّ ءَ اِنت بلئے رند ءَ اِشانی پجّار چیر دَیگ بُوتگ ، پدا ہچ کسّ ءَ اشّانی باروا ہچ نہ گُشگ ءُ ہمے جُمپ ءِ سرا سد من ھاکانی چیر ءَ کلّیں بلوچانی وسّ ءَ چہ ڈنّ اِنت کہ پاد بیا اَنت ءُ بُگش اَنت کہ مئے اسل پجّار دُزّگ بُوتگ۔ہنگلاج ءِ دگّ ءِ سرا لیوزءِ چیک پوسٹے ءُ اے چیک پوسٹ ءَ لیویز ءِبلوچ سپاہیگ اِتنت ۔ہمے چیک پوسٹ ءِ پُشتی نیمگ ءَ ہنگول ءِ کؤر گْوزیت۔ہنگلاج ماتا نانی مندر چہ کوسٹل ہائی وے ءَ دوازدہ کلومیٹر پَشت اِنت۔ما انگت ءَ 4 کلومیٹر پند بُرّ اِتگ ات ما گوں وتی گپّاں دلگوش اتیں کہ گاڑی ءِ پُشت ءِ سیٹ ءَ نشتگیں زُہیر بلوچ ءَپہ ھبکّہی گُشت۔” اے ہما جنئک نہ اِنت؟ “ گُلزار ءَ گُشت ۔” کُجام جنئک ؟“” ہما جئک کہ یک انگریزیں جنئکے ءَ گْومیشی ءَ ڈاکیومینٹری یے جوڑ کُتگ“۔گُلزار ءَ گاڑی داشت ءُ ما گاڑی ءِ سائیڈ مِرر ءَ چارگ ءَ لگّ اِتیں ۔یک زالبولے گوں بلوچی پوشاکاں ، زھگے بڈّ ءَ ات ئےِ ءُ دگّ ءِ کنارگ ءَ روان اَنت۔گلزار ءَ گاڑی ءِ ریورس گئیر جت، ما دمان ءَ ہما زالبول ءِ کِرّا سر بُوتیں۔” ماتی چو ن ئے“” وشّاں“” تو ہمائے کہ ہما انگریز جنیادم رُوزی تئی لوگ ءَ اتکگ؟“” ہؤ“آئی ءَ سئے سالی جنکّو یے کشگان اَت۔” ماتی ایشی ءِ نام کئے اِنت“” مِہری“آ، یک وش گونگ ءُ وش روئیں جنیادمے ات۔” ماتی ما تئی جنکو ءِ عکسے بہ کشّاں“” گُشئے من چہ آئی ءَسکّیں ردیں جُستے کُت“” اِنّا ، اِنّاں“چہ آئی ءِ زیبداریں چمّاں بزّگی ءَ وتی ارس شیپ داتنت۔” چہ ہمے جنئک ءِ فوٹو ءُ فلمانی سَوب ءَ منی مرد ءَ من ءَ چہ لوگ ءَ در کُتگ ، مات ءِ لوگ ءَ رسینتگ، آ، گوں من زار اِنت، من ءَ نہ زُوریت کہ تئی فوٹو انٹر نیٹ ءَ اتکگ اَنت“” اوہ ، اوہ “۔ چہ منی دپ ءَ دَر اتک۔
ما گوں فرزانہءَگپءَ اتیں گڑاچہ آئیءِ میتگءَدو جنین آدم مارا روک روکءَ چارگءَ اتنت، گش ئے زاناں فرزانہءَ بلاہیں جرمے کتگءُ آنوں آئیءِ پدءُ رندان اَنت۔گُلزار ءَ گُشت” پرچہ ماتی ، تو وَ ردیں کارے نہ کُتگ، تو بلوچ زالبولانی نام رُژنا کُتگ، تو بلوچانی مہمانداری دُنیا ءِ دیما پدّر کُتگ۔ یک در قومیں جنیادمے رہ گْوزی جنیادمے وتی لوگ ءَ جاگہ داتگ۔ دُنیا ءِ مردُم چہ بلوچءِ جنیادم ءِ گْراں مہذبی ءُ مہمانداری ءَ سر پد بُوتگ“۔آئی ءِ ارس چہ چمّاں گُلگُل اِتنت۔آ، گلوتگی اَت۔” ہؤ بلئے منی مرد گُشیت تو شرّ نہ کُتگ، تئی عکس انٹر نیٹ ءَ اتکگ اَنت۔مرد دریا ءَ ماہیگ کُشی کنت، انّوں من ءَ مرد ءَ وتی لوگ ءَ آؤرتگ بلئے نُوں آئی ءِ تب گوں من پیسری وڑءَ نہ اِنت“گُلزار ءَ آئی ءِ زھگ توار کُت ءُ آئی ءِ کمّو زَرّ دات ۔ما چہ فرزانہءَ جست کت کہ تو کجا رؤگءَ ئے وہدءَ؟ پسّ ئےِ دات ڈگاراں،پہ کار کنئگ ءَ رؤگءَ اوں۔
ءُ ما دیمتر ءَ رہادگ بُوتیں۔اے زال ءِ عُمر کساس 28 سال ات ءُ آہانی میتگ ” مُلّا ءِ بیٹ“ چہ کوسٹل ہائی وے ءَ کساس 4 کلومیٹر پشت ات۔ گیشتر لوگ کسانیں کُڈک ءِ وڑا اتنت۔ دگءِ کش ءَ یک کسانیں اسکولے اوں است ات۔سجّہیں لوگ منی ھیالءَ پنجاہ ءِ کساس ءَ بُوتنت۔لہتے ماہ ءَ چہ پیسر یک سئیل ءُ سْوادی جنکے ” روزی گبریلے Rosie Gabrielle“کہ کینڈین ٹریول بلوگر، ایڈونچر ٹریولر، عکسکار ءُ تامُرگِرے، گوں وتی موٹر سائیکل ءَ سجّہیں پاکستان ءِ ترّ ءُ تاب ءَ درکئیت۔آ گوں وتی موٹر سائیکل ءَ لاہور تاں کراچی ءَ سفر کنت تاں گْوادر ءَ رؤت۔ گوں وتی موٹر سائیکل ءَچہ گْوادر ءِ سئیل ءُ سواد ءَ واتر بیت کہ آئی ءِ سر ھمے میتگ ءَ کپیت ءُ گوں بانُک فرزانہ بلوچ ءَ دُچار کپیت، گْوادر ءَاوں آ، گوں بازیں جنیادمے ءَ دُچار کپیت ءُ چراہاں ہمک روچی زِند ءُ آہانی دودمان ءِ باروا مالومداری زُوریت۔اِدا مُلّا ءِ بیٹ ءَ کہ آ، گوں بانُک فرزانہ بلوچ ءَ دُچار کپیت، آئی ءِ گْراں مہذبیءُ مہمانداری ءَ گندیت، یکّءُ دو روچ ءَ گوں آئی ءَ ہور ءُ تہور بیت ءُ پدا آئی ءِ ہمک روچی زِند، لوگ ءُ کنور ءِ باروا یک کسانیں ویڈیوے جوڑ کنت۔اے وھد ءَ بانُک فرزانہ ءِ لوگواجہ ماں زِر ءَ پوریاگری ءَ بیت۔وھدے روزی ءِ ہمے Vlogماں انٹرنیٹ ءَ شِنگ ءُ تالان بیت ، یکروچے یکّے آئی ءِ لوگواجہ ءَ ہال دنت۔ چو کہ لوگواجہ وانندگءُ زانت ءُ زانشی مردُمے نہ بیت،بْرانز گیپت چہ زِر ءَ واترّ کئیت ءُ بانُک فرزانہ ءَ چہ وتی لوگ ءَ کشّیت ءُ مات ءِ لوگ ءَ سر کنت کہ تو منی عزّت ھراب کُتگ گوں درمُلکی جنیادمے ءَ عکس کشّی کُتگ۔آئی ءَ تئی عکس انٹرنیٹ ءَ داتگ اَنت۔مارا دْرستاں بانُک فرزانہ ؔ ءِ کِسّہ ءَ سکّ ابیتک ءُ مُلور کُتگ ات کہ اے بزّگیں جنیادم ءِ میار ءُ گُناہ چی اِنت، یک رہ گْوزی زالبولے ءِ سر آئی ءِ میتگ ءَ کپیت ءُ آئی ءِ لوگ ءَ داریت، آئی ءَ ، آئی ءِ نند ءُ پادا ءُ بلوچی دوست بنت، چہ آئی ءَ وشّ بیت ، گوں آئی ءَ عکس کشّی کنت۔ہمے عکساں سوشل میڈیا ءَ شنگ کنت ءُ گوں بانُک فرزانہ ءَ قؤل ءُ مُسام کنت ءُ جار جنت کہ وہدے من وتی مُلک ءَ رواں تئی سرجمیں میتگ ءَ سولر سسٹم دیاں ءُ تئی میتگ ءِ وشحالی ءِ ہاترا چہ دِگراں مدت ءُ کُمک اوں گِراں ءُ لہتے مردُمانی گُشگ اِنت کہ آئی ءَ اے کار بِندات اوں کُتگ۔بلئے اے نیمگ ءَ بانُک فرزانہ بلوچ ءِ لوگی زِند پُہل ءِ سرات ءِ سرا اوشتاتگ۔ (روان اِنت)